በጋምቤላ ክልል የኮሮና ቫይረስ ስርጭት የመከላከል ስራ ተጠናክሮ ቀጥሏል
አዲስ አበባ፡- በጋምቤላ ክልል የኮሮና ቫይረስ ስርጭት ለመከላከል ግብረ ኃይል ተቋቁሞ የተጠናከረ ሥራ በመስራት ላይ መሆኑን የክልሉ ኮሙዩኒኬሽን ፅህፈት ቤት ገለፀ፡፡ የጋምቤላ ክልል የህዝብ ግንኙነት ባለሙያ አቶ ኑርዬ ጀማል በተለይ ለአዲስ ዘመን እንዳስታወቁት፣ የኮሮና ስርጪትን ለመከላከል ከዞን እስከ ቀበሌ ድረስ በመናበብ የክትትል እና የቁጥጥር ሥራ እየሰራ ነው ፡፡  ከዚሁ ጋር በተያያዘም የክልሉ ጤና ቢሮ ከበጎ ፈቃደኛ ወጣቶች ጋር በመቀናጀት ለህብረተሰቡ የግንዛቤ ማስጨበጥ ትምህርቶችን በአራት ቋንቋዎች አኝዋክኛ፤ በማጅከኛ፤ በኖዌርኛና በአማርኛ እየሰጠ ነው፡፡ የአስቸኳይ ጊዜ አዋጁን በማስፈፀምና ድንጋጌዎችን የማስተግበር ሥራዎች ከዞን እስከ ቀበሌ ባሉ መዋቅር እየተከናወነ መሆኑን ጠቁመው፣ የክልሉ መንግሥት በሽታውን መቆጣጠር እንዲቻል የትራንስፖርት አገልግሎት የሚሰጡ ተሽከርካሪዎች የመጫን አቅማቸውንበግማሽ ዝቅ እንዲል ፤ ባጃጅና ሞተሮች ብስክልቶች አንድ ሰው ብቻ እንዲጭኑ መደረጉን አመልክተዋል ። ይህም ሆን ግን ህብረተሰቡ ርቀቱን በጠበቀ መልኩ እየተንቀሳቀሰ እንዳልሆነ ጠቁመዋል።  ቫይረሱ መከሰቱን ተከትሎ ያልተገባ ጥቅም ፈላጊ ህገወጥ ነጋዴዎች እና ፤ በትራንስፖርት የህግ መተላለፎች በሚፈጽሙ እንዲሁም ጫት ወደ ክልሉ በድብቅ ለማስገባት በሞከሩ ላይ ህጋዊ እርምጃ መወሰዱን አስታውቀዋል ።  በኬላዎች ላይ፤ በኤርፖርት እንዲሁም በአንዳንዱ ቦታዎች ላይ የሙቀት መለኪያ ምርመራ እየተደረገ መሆኑን የሚገልጹት አቶ ኑርዬ፤ በአሁኑ ወቅት በደቡብ ሱዳን በቫይረሱ የተያዙ ሰዎች መገኘታቸው ለክልሉ ስጋት እንደሆነም አመልክተዋል፤ የጋምቤላ ክልል ጤና ቢሮ ኃላፊ አቶ ካን ጎሎዋክ በበኩላቸው፤ በክልሉ የምርመራ መሳሪያ / ቴስት ኪቶች / የሌሉ መሆኑን ጠቁመው ፤ የናሙና ምርመራ የሚካሄደው ናሙናው ወደ አዲስ አበባ ተልእኮ መሆኑን አመልክተዋል ።እስካሁን የናሙና ምርመራ ከተደረገላቸው መካከል በቫይረሱ የተያዙ እንዳልተገኙ አስታውቀዋል ።  የምርመራ አገልግሎቱን በክልሉ ለማስጀመር ከፌዴራል ጤና ሚኒስቴር ጋር እየተነጋገሩ መሆኑን ገልጸው ፣ ችግሩ በፍጥነት ይፈታል የሚል እምነት እንዳላቸው አስታውቀዋል፡፡  ከክልሉ በጉምሩክ የሚታወቁ ስድስት ድንበሮች ዝግ መደረጋቸውን ጠቁመው፣ በጸጥታ አካላት ጠንካራ ቁጥጥር እየተደረገባቸው እንደሚገኝ አስታውቀዋል። ክልሉ ከደቡብ ሱዳን ጋር በሰፊው ስለሚዋሰን በህገ ወጥ መንገድ በአቋራጭ ወደ ክልሉ የሚገቡ ሰዎች መኖራቸውን ገልጸው ፤ ለዚህም ህብረተሰቡ ጥቆማ እንዲያደርግ የግንዛቤ ማስጨበጫ ሥራ እየተሰራ መሆኑን አመልክተዋል፡፡በ ህብረተሰቡ ጥቆማ ሁለት በቫይረሱ የተጠረጠሩ ሰዎች ተለይተው የምርመራ ናሙናቸው ወደ አዲስ አበባ መላኩን ተናግረዋል፤  ከአጎራባች ክልሎች ወደ ክልሉ ለሚገቡ ሰዎች የሙቀት መለኪያ ምርመራ እንደሚደረግ ጠቁመው፤ ዋና ዋና በሚባሉ ቦታዎች ላይ አዲስ የለይቶ ማቆያ ስፍራ ዝግጅት እየተደረገ ነው ብለዋል። ለማቆያዎቹ የሚያስፈልጉ አገልግሎቶችን ለማሟላት እየተሰራ መሆኑንም አስታውቀዋል ፡፡  አዲስ ዘመን ሚያዝያ 26/2012 ወርቅነሽ ደምሰው